ผู้สูงวัยแห่ซื้อบอนด์ไทยเข้มแข็ง
ผู้สูงอายุทยอยหน้าแบงก์แห่ซื้อบอนด์ไทยเข้มแข็งบ่นร้องรบ.ตั้งวงเงินน้อย น่าจะให้สิทธิ์ซื้อเกิน1ล้านเพราะส่วนใหญ่ต้องการให้เงินฝากมั่นคง
7 มิ.ย. 2553

ผู้สูงอายุทยอยหน้าแบงก์แห่ซื้อบอนด์ไทยเข้มแข็งบ่นร้องรบ.ตั้งวงเงินน้อย น่าจะให้สิทธิ์ซื้อเกิน1ล้านเพราะส่วนใหญ่ต้องการให้เงินฝากมั่นคง
ผู้สื่อข่าวรายงานจากธนาคารไทยพาณิชย์ สำนักงานใหญ่ รัชโยธิน ว่า ขณะนี้มีกลุ่มผู้สูงอายุเดินทางไปต่อคิวหน้าธนาคาร เพื่อรอซื้อพันธบัตรไทยเข้มแข็ง ล็อตสอง วงเงิน1 แสนล้านบาท ซึ่งในวันนี้ และวันพรุ่งนี้จะเปิดจำหน่ายเฉพาะผู้ที่มีอายุ 60 ปีขึ้นไป 
ผู้สื่อข่าวรายงานว่า หญิงชรารายหนึ่ง ซึ่งเดินทางมาจากย่านวงศ์สว่าง กล่าวว่า มาจองซื้อพันธบัตรไทยเข็มแข็ง เป็นครั้งที่สอง เพราะมองว่า ได้อัตราดอกเบี้ยที่ดี ประจวบเหมาะกับการได้เงินมาจากการลงทุนในอสังหาริทรัพย์จึงนำเงินที่ได้มาซื้อบอนด์ของรัฐบาล มั่นใจว่าจะความปลอดภัย แต่ก็เห็นว่า รัฐบาลน่าจะเพิ่มวงเงินให้ผู้สูงอายุได้ซื้อพันธบัตรมากว่า 1 ล้านบาท เพราะส่วนใหญ่ต้องการเงินฝากที่มั่นคง  
สำหรับธนาคารไทยพาณิชย์ สำนักงานใหญ่ สาขารัชโยธิน มีการตั้งวงเงินเอาไว้ 300 ล้านบาท และถือเป็นธนาคารเดียวที่มีการจัดสรรวงเงินเอาไว้รองรับตามสาขาต่างๆ ขณะที่ธนาคารพาณิชย์อื่นๆ จะใช้วิธีการมาก่อนมีสิทธิ์ซื้อก่อน หากเต็มวงเงินแล้วผู้ที่มาในภายหลังจะไม่มีสิทธิ์  และจะเปิดให้ซื้อตั้งแต่เวลา 08.30-12.00 น. หากวันนี้วงเงินในสาขาเหลือจะส่งกลับเข้ากองกลางของธนาคารต่อไป  
ผู้สูงอายุซึ่งยืนต่อคิวที่18 กล่าวว่า มาถึงที่ธนาคารตั้งแต่7โมงเช้า ทราบว่าไทยพาณิชย์ เป็นธนาคารเดียวที่ใช้ระบบตั้งวงเงินตามสาขา ทำให้ลูกค้าทุกรายได้สิทธิเท่ากัน การซื้อพันธบัตร ดีกว่า การฝากเงินในช่วงดอกเบี้ยต่ำ